b'\n_START_ARTICLE_\nKluuvinlahden fossiilit (taideteos)\n_START_PARAGRAPH_\nKluuvinlahden fossiilit on Tuula N\xc3\xa4rhisen tekem\xc3\xa4, vuonna 2003 valmistunut taideteos Helsingin Aleksanterinkadulla. Teoksessa on jalkak\xc3\xa4yt\xc3\xa4vien poikki kulkevat, upotetut 8,5 senttimetrin levyiset kuparinauhat. Niiss\xc3\xa4 on ruohikkoisen merenrannan kasvien ja el\xc3\xa4inten latinankielisi\xc3\xa4 nimi\xc3\xa4.\n_START_SECTION_\nMerenlahden muistot\n_START_PARAGRAPH_\nTeoksen kadun poikki suunnatut nauhat on sijoitettu entisen Kluuvinlahden rantaviivan paikalle. Kluuvinlahti ulottui 1800-luvun alkupuolelle asti T\xc3\xb6\xc3\xb6l\xc3\xb6nlahdesta kaakkoon n\xc3\xa4ille seuduille, kunnes se t\xc3\xa4ytettiin. Aleksanterinkadun keskiosaan sijoittuvan merenlahden t\xc3\xa4ytt\xc3\xa4minen kesti useita vuosikymmeni\xc3\xa4. Viel\xc3\xa4 1860-luvulla tulvat ja lieju katkaisivat Aleksanterinkadun toisinaan niin, ett\xc3\xa4 kulkijoiden piti kiert\xc3\xa4\xc3\xa4 Esplanadin kautta pit\xc3\xa4\xc3\xa4kseen jalkansa kuivina._NEWLINE_Aleksanterinkadun kunnostuksen yhteydess\xc3\xa4 2001-2003 asennettiin l\xc3\xa4mmitys, joka pit\xc3\xa4\xc3\xa4 katukiveyksen lumettomana ja kuivana my\xc3\xb6s talvella. Kunnostettavan kadun ymp\xc3\xa4rist\xc3\xb6teoksesta j\xc3\xa4rjestettiin ideakilpailu, jonka Tuula N\xc3\xa4rhisen teos voitti._NEWLINE_Teoksen nimi Kluuvinlahden fossiilit kertoo kuivatetun merenlahden muistosta ja kertoo k\xc3\xa4velij\xc3\xb6ille alueen historiasta. Teoskokonaisuutta on suunniteltu t\xc3\xa4ydennett\xc3\xa4v\xc3\xa4ksi viel\xc3\xa4 vedess\xc3\xa4 ja kosteikossa el\xc3\xa4neiden ja osittain jo sukupuutoon kuolleiden eli\xc3\xb6iden kuvilla, joita on suunniteltu valettaviksi alueen kaivonkansiin.'